Brian Mikkelsen (KF), 2009-04-17:
Det fremgår af bemærkningerne til forslaget, at knivforbuddet primært skal gælde arealer på og omkring barer, diskoteker og lignende lokaliteter mellem kl. 22.00 og kl. 6.00.
Dog skal personer, som bærer kniv med et anerkendelsesværdigt formål som f.eks. arbejde, sport eller jagt, være undtaget fra forbuddet.
Jeg har stor sympati for intentionerne bag forslaget, og der skal ikke herske tvivl om, at regeringen i lighed med forslagsstillerne finder det helt uacceptabelt, at folk spreder angst og utryghed i nattelivet med knive eller andre våben.
Når regeringen alligevel ikke kan støtte beslutningsforslaget, skyldes det flere forhold, som jeg straks skal vende tilbage til.
Jeg vil gerne slå fast, at våbenloven allerede i dag indeholder et forbud mod at bære eller besidde kniv eller dolk på offentligt tilgængelige steder.
Forbuddet gælder på alle tidspunkter af døgnet, og det gælder ikke kun udendørs, men også på restaurationer, diskoteker, værtshuse og lignende steder.
Der er to undtagelser fra knivforbuddet.
For det første må man gerne bære kniv på offentligt tilgængelige steder, når kniven skal bruges til et såkaldt anerkendelsesværdigt formål som f.eks. jagt, fiskeri, arbejde eller andre konkrete praktiske gøremål.
Men det er ikke et anerkendelsesværdigt formål at bære kniv med henblik på eventuelle praktiske gøremål, som måtte opstå hen ad vejen.
For det andet er små foldeknive med en klinge på højst 7 cm, som ikke kan fastlåses i udfoldet position, helt undtaget fra knivforbuddet.
Det betyder, at små foldeknive lovligt kan bæres på offentligt tilgængelige steder, uden at der er et anerkendelsesværdigt formål i lovens forstand.
I modsætning til hvad der gælder for andre knive, må man altså godt gå med en lille foldekniv i lommen eller tasken, selv om man ikke lige ved, hvornår man næste gang får brug for at skrælle et æble, eller hvad man nu plejer at bruge kniven til.
Beslutningsforslaget adskiller sig fra gældende ret ved, at det efter beslutningsforslaget skal forbydes at bære en lille foldekniv på visse offentlige steder uden et anerkendelsesværdigt formål fra kl. 22.00 til kl. 6.00.
Præcis hvilke steder forbuddet skal gælde, fremgår ikke entydigt af beslutningsforslaget, som angiver, at det primært skal gælde på arealer på og omkring barer, diskoteker og lignende lokaliteter.
Se, nu er det jo ikke nogen hemmelighed, at jeg ofte står forrest i køen, når det drejer sig om at gribe ind over for ulovlig våbenbesiddelse, og at jeg gerne ser, at der bliver ryddet godt og grundigt op i gaderne, så ingen, hverken unge eller gamle, skal trækkes med angsten for at blive mødt med våben i gadebilledet.
Der slår vi hårdt og kontant til, og vi straffer hårdt.
Men det er også vigtigt at nuancere billedet, for en undersøgelse fra 2006 tyder på, at voldsmænd foretrækker andre våben end de lovlige foldeknive.
Undersøgelsen viser nemlig, at der ikke i nogen af de volds- og drabssager, som blev registreret i København i 2005, blev anvendt den slags knive.
De personer, der i 2005 begik overfald med kniv, benyttede sig altså alle af knive, som var ulovlige.
Hertil kommer, at selv om man begrænser et forbud mod små foldeknive til at gælde i aften- eller nattetimerne i byområder med restaurationer og lignende, er der alligevel en risiko for, at almindelige borgere kan komme i klemme, hvis de af den ene eller den anden grund ikke når hjem inden det klokkeslet, som forbuddet gælder fra, eller hvis man tager tidligere hjem, end man ellers ville have valgt at gøre, for ikke at bryde loven.
Desuden vil beslutningsforslagets ordning betyde, at knivreglerne bliver mere indviklede end i dag, fordi mulighederne for at bære kniv i højere grad kommer til at variere, alt efter hvor man befinder sig geografisk og hvad klokken er.
Og jeg tror altså, at jo mere indviklede reglerne er, jo sværere bliver det for borgerne at håndtere dem.
Jeg kan samtidig oplyse, at regeringen for længst har besluttet sig for at skaffe et bedre grundlag for at vurdere, om der skulle være grundlag for at skærpe reglerne for, hvilke knive man lovligt må bære på offentligt tilgængelige steder.
Rigsadvokaten har siden den 1. januar 2009 iværksat en indberetningsordning, som skal afdække, hvilke knive der landet over anvendes i sager om drab, vold og trusler om vold.
Og indberetningsordningen løber frem til udgangen af juni måned.
Når så resultaterne af den indberetningsordning foreligger, vil vi selvfølgelig nøje overveje, om de giver anledning til nye initiativer på området, og vi vil ikke holde os tilbage.
Hvis der er brug for nye initiativer, så kommer vi med nye initiativer.
Men regeringen finder ikke, at der bør træffes nogen beslutning om at skærpe reglerne om de små foldeknive nu, hvor Rigsadvokaten er i fuld gang med at dokumentere, om en sådan skærpelse overhovedet har sin berettigelse.
Når det er sagt, vil jeg gerne understrege, at der fra regeringens side ikke er nogen slinger i valsen, når det kommer til indsatsen over for ulovlig besiddelse af våben, af knive.
Vi har derfor sat ind på alle fronter med både øget kontrol, skærpede straffe og holdningsbearbejdelse.
Siden sommeren 2004 har politiet haft mulighed for at etablere såkaldte visitationszoner på steder med øget risiko for voldsudøvelse, hvor der så kan foretages stikprøvekontrol af, om de tilstedeværende besidder våben.
Og ved en ændring af våbenloven i sommeren 2008 blev straffen for ulovlig besiddelse af kniv på offentligt tilgængelige steder skærpet betydeligt, så der nu som udgangspunkt straffes med ubetinget fængsel frem for en bøde.
Desuden har det Det Kriminalpræventive Råd så sent som i vinteren 2007-08 kørt en oplysningskampagne, der bl.a. havde til formål at motivere de unge til at undlade at gå med kniv og til at handle på en måde, der forebygger konflikter.
Og som en opfølgning på kampagnen er rådet nu i færd med at udtænke en mere langsigtet indsats på området, der bl.a. forventes rettet mod skoler og ungdomsuddannelser.
Jeg kan i den forbindelse også nævne, at Det Kriminalpræventive Råd i februar offentliggjorde undersøgelsen »Unge, vold og utryghed i nattelivet«, der viser, at langt de fleste - og det er altså næsten 90 pct. - faktisk er trygge i nattelivet, og at kun få, 2 pct. af de adspurgte, har haft et våben med i byen.
Undersøgelsen tyder efter min opfattelse på, at vi er på rette vej, og at regeringens skrappe og konsekvente politik på området har båret frugt.
I lyset af Det Kriminalpræventive Råds igangværende indsats på området mener regeringen ikke, at tiden nu er inde til at lave en omfattende og yderligere oplysningskampagne på området, og regeringen kan derfor heller ikke støtte den del af beslutningsforslaget.
Alt i alt følger det således af det, jeg har sagt, at regeringen ikke kan støtte beslutningsforslaget, men at vi følger området meget tæt.
Jeg er helt enig med forslagsstillerne i, at det er et problem, som man skal være opmærksom på og overvåge og overveje.
Og når Rigsadvokaten er færdig med sin indberetningsordning til sommer, vil vi vurdere, om der er brug for yderligere skridt.